洋州
作者：蔡交
朝代：宋

paragraphs: 武定新雄閫，豐寧舊奧墟。
地兼秦蜀美，川會漢洋紆。
翠壘環封嶺，清流躍野渠。
安知下斜谷，別得上華胥。
乾酒香村落，生金富里閭。
晴軒迎螮蝀，夜管送蟾蜍。
啼烏絃幽塢，芳花繡碧墟。
路飛遊女蓋，巷曳隱人裾。
陸會尋穿石，江遨揭聚魚。
繳將藤解坼，耗用穀驅除。
雙竹溪翁杖，柔芎壩戶蔬。
鎮留僊婿恨，巖邃佛人居。
照市成都錦，盈庠闕里書。
採茶驚雉鷓，護橘趁狨狙。
俗洽庭無訟，年豐廥有儲。
大資州將懶，藐與世賢疏。
統總村何有，甘酣分有餘。
正宜心自怍，更有位誰如。
未執歸田耒，猶乘集事車。
好於閑靜處，積漸學樵漁。